18 Οκτωβρίου, 2024



**Ευρωπαϊκή Ημέρα Στατιστικής – 20 Οκτωβρίου 2024**

**«Επίσημες Στατιστικές, Ένα Παράθυρο για την Κατανόηση της Κοινωνίας»**

Στις 20 Οκτωβρίου 2024, γιορτάζεται η 9η Ευρωπαϊκή Ημέρα Στατιστικής. Ο εορτασμός της Ευρωπαϊκής Ημέρας Στατιστικής, η οποία συμπληρώνει την Παγκόσμια Ημέρα Στατιστικής που πραγματοποιείται κάθε πέντε χρόνια, έχει σκοπό να αναδείξει τον σημαντικό ρόλο που διαδραματίζουν οι επίσημες στατιστικές στην κοινωνία μας. Η Στατιστική Υπηρεσία συμμερίζεται και υποστηρίζει το φετινό σύνθημα, «Επίσημες Στατιστικές, Ένα Παράθυρο για την Κατανόηση της Κοινωνίας».

Οι επίσημες στατιστικές προσφέρουν μια σημαντική οπτική γωνία για την απόκτηση αξιόπιστων και μεγάλου εύρους πληροφοριών για την κοινωνία. Είναι απαραίτητες για τη λήψη τεκμηριωμένων αποφάσεων που βασίζονται σε στοιχεία, τόσο για το παρόν όσο και για το μέλλον.

Η απλή πρόσβαση σε δεδομένα και πληροφορίες δεν είναι πλέον αρκετή. Για πολλά χρόνια, οι επίσημες στατιστικές παράγονται με δέσμευση στην ανεξαρτησία, την ακεραιότητα και τη λογοδοσία, ακολουθώντας διεθνή πρότυπα, βέλτιστες πρακτικές και επιστημονικές μεθόδους, ενώ παράλληλα επιδιώκουν συνεχώς την καινοτομία. Καθώς τα αξιόπιστα, υψηλής ποιότητας επίσημα στατιστικά στοιχεία έχουν καταστεί ακρογωνιαίος λίθος για τη χάραξη πολιτικής, είναι ενθαρρυντικό ότι αυτά τα στατιστικά στοιχεία είναι πλέον πιο προσιτά στους πολίτες από ποτέ, αξιοποιώντας τις τεράστιες δυνατότητες της ψηφιακής εποχής. Οι τεχνολογικές εξελίξεις, όπως η τεχνητή νοημοσύνη (AI), ανοίγουν νέες τεχνικές δυνατότητες, όπως η χρήση νέων τύπων δεδομένων, πηγών και εργαλείων για τη μείωση του φόρτου απόκρισης και την ταχύτερη αντιμετώπιση νέων τάσεων και αναγκών των χρηστών.

Ωστόσο, για να εκπληρώσουν πλήρως τον σκοπό τους, οι επίσημες στατιστικές πρέπει να συνεχίσουν να εμπλέκουν το κοινό και να ενισχύουν την ικανότητα των πολιτών να ερμηνεύουν και να χρησιμοποιούν σωστά τα δεδομένα. Επιπλέον, στην ψηφιακή εποχή, τα επίσημα στατιστικά στοιχεία αντιμετωπίζουν σημαντικές προκλήσεις, όπως είναι η προστασία των δεδομένων και η κυβερνοασφάλεια.

Συνοψίζοντας, το κύριο μήνυμα για την Ευρωπαϊκή Ημέρα Στατιστικής 2024 είναι ότι οι επίσημες στατιστικές αποτελούν ένα δυναμικό παράθυρο μέσω του οποίου όλοι οι πολίτες μπορούν να αποκτήσουν μια βαθύτερη κατανόηση της κοινωνίας και να βρουν την αξιόπιστη πληροφόρηση που είναι αναγκαία για να σχεδιάσουν ένα συλλογικό μέλλον.

Στην Κύπρο, η αρμόδια Αρχή για τον καταρτισμό και δημοσίευση των περισσότερων επίσημων στατιστικών στοιχείων είναι η Στατιστική Υπηρεσία. Στο πλαίσιο του εορτασμού της Ευρωπαϊκής Ημέρας Στατιστικής, η Στατιστική Υπηρεσία σε συνεργασία με το Υπουργείο Παιδείας, Αθλητισμού και Νεολαίας, το Πανεπιστήμιο Κύπρου και την Κυπριακή Στατιστική Εταιρεία, θα προκηρύξει στις 21 Οκτωβρίου 2024, την έναρξη του Ευρωπαϊκού Διαγωνισμού Στατιστικής στην Κύπρο. Ο διαγωνισμός στοχεύει στην προώθηση της χρήσης των επίσημων στατιστικών και θα διεξαχθεί ανάμεσα στους μαθητές της δευτεροβάθμιας εκπαίδευσης κατά τη διάρκεια της σχολικής χρονιάς 2024-2025.